Sulter i hjel på flukt fra Boko Haram
For første gang har Leger Uten Grenser fått tilgang til byen Bama i delstaten Borno i Nigeria , hvor 24 000 mennesker har søkt tilflukt for terrorgruppen Boko Haram. 15 000 av dem er barn, 4500 under fem år gamle. I en leir på et sykehusområde holder de til, og forholdene skal være katastrofale. Siden 23. mai i år skal 188 mennesker ha omkommet i leiren, primært av diaré og underernæring. Det tilsvarer seks mennesker hver dag den siste måneden. - Bama er i stor grad avskåret. Vi er blitt fortalt at folk der, blant annet barn, har sultet halvt i hjel. Vi får høre at nye graver blir gravd hver dag, og at over 30 mennesker dør hver dag av sult og sykdom, sier landansvarlig for Leger Uten Grenser i Nigeria, Ghada Hatim, i en uttalelse. Bakgrunn: Jihadistiske konflikter tar flest livIfølge hjelpeorganisasjonen skal de ha talt 1233 graver i nærheten av leiren, som alle var gravd i løpet av det siste året. 480 av disse skal ha vært for barn. Boko Haram tok kontroll over Bama i september 2014, men mistet den i mars året etter da nigeriansk militære satte inn storoffensiv mot terrorgruppen. I fjor kunne Flyktningehjelpen melde at Boko Harams herjinger har ført til 2,2 millioner internt fordrevne i Nigeria.
På en måned har nærmere 200 mennesker sultet i hjel i en leir for internt fordrevne i Nigeria. 24 000 trenger umiddelbar hjelp.